په سومالیا کې د الشباب ډلې یو مشر وژل شوی دی
امریکايي چارواکي وايي د الشباب ډلې د جنګیالیو یو مهم مشر یې د بې پیلوټه الوتکې په یو برید کې وژلی دی.
په سومالیا کې د امریکا د بې پیلوټه الوتکې په یو برید کې د الشباب د وسلوالې ډلې یو مهم کس وژل شوی دی. په سومالیا کې د عملیاتو یو امریکایي چارواکی دغه خبر ورکړی دی. د سومالیا چارواکو ویلي چې حسن الدهوري، د الشباب د وژونکې ډلې مشر د ډرون په حمله کی وژل شویدی. دده نوم د سومالیا د حکومت د هغو ١٢ کسانو په لیست کی و چې په موګادیشو کې یې تروریستي بریدونه کړي وو. د دوی په بریدونو کې لسګونه کسان وژل شوي، چې درې یې امریکایان وو. د سومالیا د پوځ مرستیال علي باشي د امریکا غږ د سومالیا څانګې ته وویل چې دهوري د تورماتورو په کلي کې د سومالیايي ځواکونو په عملیاتو کې ووژل شو. هغه وویل چې په دغو عملیاتو کې امریکايي ځواکونو هم مرسته کړې وه. د امریکا د دفاع د وزارت مطبوعاتي دفتر دا خبر تایید کړیدی او ویلي چې د پنجشنبې په ورځ یې دا هوایي حمله کړېده. د مطبوعاتو دفتر وايي هغه هغه برید هم پلان کړی وو چې درې امریکایان په کې ووژل شول او د نورو حملو پلانونه یې هم جوړول. د الشباب ډله، چې پر سومالیا سربېره په کینیا کې هم وخت ناوخت ترهګریز بریدونه کوي، د القاعدې نژدې ملګرې بلل کیږي. د سومالیا او کینیا حکومتونه له ډېره وخته د دغې ډلې پر ضد په عملیاتو بوخت دي.